Pilanesberg geruk deur dood van bewaarder in leeu-aanval | Maroela Media
Kobus Marais, 'n wildbewaarder, het in die leeuaanval gesterf. (Foto: Verskaf)
'n Lid van die renosterbeskermingseenheid in die Pilanesberg-natuurreservaat is Saterdagoggend dood toe 'n leeumannetjie hom vroegoggend tydens 'n teenstroperypatrollie aangeval het.
Kobus Marais, 'n hondehanteerder in die eenheid, was 'n bekende en geliefde amptenaar by die reservaat. Hy was saam met twee kollegas op 'n grenspatrollie in die ooste van die reservaat toe die voorval omstreeks 06:30 gebeur het.
Pieter Nel, waarnemende bewaringshoof by die Noordwes-parkeraad, sê Marais was besig om 'n spoor vir sy hond te laat toe die leeu hulle onkant betrap het. Die hond was nie in daardie stadium saam met Marais nie.
Marais is ernstig beseer in die aanval en is op die toneel dood. Sy twee kollegas was ongedeerd en die leeu is noodgedwonge van kant gemaak.
"Kobus was altyd in die veld en geweldig toegewyd. Hy was juis die soort ou wat daardie tyd van 'n Saterdagoggend al besig was," het Nel gesê.
"'n Mens kon altyd op sy knoppie druk."
Nel sê die voorval word ondersoek en dat daar in alle opsigte binne die veiligheidsprotokol opgetree is. Dié protokol sal hersien word om te bepaal of enige verbeterings aangebring kan word. 'n Ondersoek na die voorval word ook gedoen.
Die leeu se oorskot is vir ontleding gestuur om te bepaal of enigiets moontlik aanleiding tot die aanval kon gegee het.
"Kobus se dood is 'n geweldige verlies en laat 'n groot leemte. Hy het 'n reusebydrae gelewer tot die veiligheid in die Pilanesberg-natuurreservaat," het Nel gesê.
Marais se vrou werk ook by die reservaat.
Verskeie bewaarders, bewaringsgroepe, lodges en lede van die publiek het reeds hul medelye betuig.
"Rus in vrede, Kobus Marais. 'n Dapper man kyk nie meer na die renosters nie. Dankie vir jou bydrae; ons medelye aan sy familie," het die organisasie Wildlife at Risk International op Facebook geskryf.
"'n Baie hartseer dag. Jou toewyding en geesdrif om te beskerm en te dien sal nooit vergeet word nie …" het nog iemand geskryf.
"Jou bydrae tot die welstand en beskerming van diere, en veral Pilanesberg se renosters, sal 'n inspirasie wees vir almal om jou en almal wat in jou dapper voetspore volg. Ek salueer jou."
Begrafnisreëlings vir Marais sal later bekend gemaak word.
In die nuus Pilanesberg Renosterstropery
'ANC-kaders' bekommerd oor bedreiging vir staatsveiligheid
Dit is verskriklik hartseer maar ek dink nie daar was iets fout met die leeu nie.Hy beskerm net sy onderdane en moontlik was daar welpies.Kobus was net net op die verkeerde tyd op die verkeerde plek.Onthou 'n leeu is 'n wilde dier en besef nie jy beskerm hulle nie.